מייקל דאגלס

מייקל קירק דאגלס (באנגלית: Michael Kirk Douglas; נולד ב-25 בספטמבר 1944) הוא שחקן קולנוע וטלוויזיה ומפיק אמריקאי ממוצא יהודי. זוכה שני פרסי אוסקר (כמפיק – 1975 וכשחקן ראשי – 1987), שישה פרסי גלובוס הזהב, פרס אמי (2013) ופרס בראשית (2015). בנו של השחקן קירק דאגלס.

ביוגרפיה
דאגלס נולד בניו ברונזוויק, ניו ג'רזי, הבכור מבין שני בניהם של זוג השחקנים קירק דאגלס ודיאנה דיל. סבו וסבתו מצד אביו היו מהגרים יהודים מצ'אבוסי (כיום בבלארוס, אז חלק מהאימפריה הרוסית). אביו נולד בשם איסר דניאלוביץ'. אמו נולדה בברמודה למשפחה נוצרית. הוריו התגרשו כשהיה בן 7 ואימו נישאה שנית. הוא התגורר עימה ועם אביו החורג עד גיל 16. יש לו עוד שני אחים מנישואיו השניים של אביו.

בשנת 1966, כשהיה בן 22, החל דאגלס את קריירת המשחק שלו בתפקיד זוטר של נהג ג'יפ בסרט "הטל צל ענק", בו כיכב אביו קירק דאגלס שגילם את דמותו של האלוף דוד מרכוס. מגיל 28 עד 32 שיחק בסדרת הטלוויזיה "רחובות סן פרנסיסקו".

בשנת 1975 הפיק את הסרט "קן הקוקייה", שזכה בחמישה פרסי האקדמיה האמריקנית לקולנוע (פרס אוסקר), בכיכובו של ג'ק ניקולסון.

זכה בפרס אוסקר בשנת 1987 על משחקו בסרט "וול סטריט". סרטים ידועים נוספים בהם כיכב: "חיזור גורלי" לצד גלן קלוז, "אינסטינקט בסיסי" לצד שרון סטון, "טראפיק" ועוד.

בשנת 2009 זכה בפרס על מפעל חיים.

בשנת 2013 זכה בפרס גלובוס הזהב ובפרס גילדת שחקני המסך על תפקידו בסרט "חיי עם ליברצ'ה".

בשנת 2018 זכה בפרס גלובוס הזהב בקטגוריית השחקן הטוב ביותר בסדרה קומית, על תפקידו בסדרה "שיטת קומינסקי" של נטפליקס.

חיים אישיים 
דאגלס נשא לאישה את דיאנדרה לוקר ב-20 במרץ 1977. לזוג נולד בן אחד, השחקן קמרון דאגלס (נולד ב-13 בדצמבר 1978). בשנת 1980 היה דאגלס מעורב בתאונת סקי קשה שבעקבותיה נטל פסק זמן מקריירת המשחק למשך שלוש שנים. בספטמבר 1992 טופל במרכז טיפול למכורים לאלכוהול. בשנת 2000, לאחר 23 שנות נישואים, דאגלס ודיאנדרה התגרשו.

דאגלס התחתן עם השחקנית הוולשית קתרין זיטה-ג'ונס ב-18 בנובמבר 2000. לזוג שני ילדים, מייקל דילן (נולד ב-8 באוגוסט 2000) וקאריס זיטה (נולדה ב-20 באפריל 2003). בשנת 2013, לאחר 13 שנות נישואים, דאגלס וזיטה-ג'ונס החליטו להיפרד, אך ב-1 באוקטובר 2013 הם חידשו את הקשר.

דאגלס רואה עצמו כיהודי רפורמי, אף כי איננו נחשב ליהודי על פי ההלכה מאחר שאמו הייתה נוצרייה-אנגליקנית. הוא אף חגג לבנו הצעיר דילן בר מצווה בירושלים.

במהלך אוגוסט 2010 הודיע דאגלס כי הוא סובל מסרטן בגרונו, אולם בינואר 2011, הוא הודיע שנרפא.

בינואר 2015 הכריזה קרן פרס בראשית (Genesis Prize) על בחירתו של דאגלס לחתן השני של הפרס.  הפרס בסך מיליון דולר הוענק לדאגלס ב-18 ביוני 2015 בירושלים. דאגלס הודיע על כוונתו לתרום את כספי הפרס לעידוד הפעילות להגברת המודעות לחשיבות הגיוון והפתיחות בחיי העם היהודי, ולמציאת פתרונות חדשניים לבעיות קיומיות ברמת הקהילה והעולם כולו.

ב-17 באוגוסט 2006 במהלך מלחמת לבנון השנייה, הופיעה מודעה על פני עמוד שלם ב-"לוס אנג'לס טיימס" בה הוא היה חתום על גינוי מפורט נגד הטרור שגורמים ארגוני החמאס והחזבאללה, והובעה בה תמיכה גם באזרחים התמימים שנפגעו בישראל ובלבנון. על מודעה זו היו חתומים גם ניקול קידמן, סילבסטר סטאלון, דני דה ויטו, ברוס ויליס, ג'יימס וודס, סם ריימי ורידלי סקוט.

פילמוגרפיה

טלוויזיה 
 ה-FBI (1971) - בתפקיד: ג'רי ויליאמס
 מרכז רפואי (1971) - בתפקיד: ג'ונתן קואולי
 שיטת קומינסקי (2018–2021) - בתפקיד: סאנדי קומינסקי
לא רעב ולא אוהב  (2019, דיבוב) - בתפקיד: גיא-אם-איי
 מה אם...? (2021, דיבוב) - דוקטור האנק פים
 פרנקלין  (TBA) - בנג'מין פרנקלין

קישורים חיצוניים

הערות שוליים

אמריקאים ממוצא ברמודי
שחקני קולנוע וטלוויזיה יהודים אמריקאים
זוכי פרס גלובוס הזהב: מפעל חיים
זוכי אוסקר: השחקן הטוב
זוכי פרס גילדת שחקני המסך - שחקנים
זוכי פרס בראשית
מפיקי קולנוע יהודים אמריקאים
זוכי אמי בפריים טיים: שחקן ראשי במיני-סדרה או בסרט
זוכי פרס גלובוס הזהב: קולנוע: שחקן ראשי בדרמה
זוכי פרס גלובוס הזהב: טלוויזיה: שחקן במיני-סדרה או בסרט טלוויזיה
זוכי פרס גלובוס הזהב: טלוויזיה: שחקן בתוכנית מוזיקלית או קומית
זוכי פרס דונוסטיה
בוגרי אוניברסיטת קליפורניה בסנטה ברברה
אמריקאים שנולדו ב-1944
אישים זוכי פרסי איגוד מבקרי הקולנוע של לוס אנג'לס